da en en en fr de da id da nb da da da da da da da da da da da da en en
Nu skal de udskiftes - Svanholm Cricketklub
Tirsdag d. 21. august 2012 kl. 23:06 af Henrik Pfaff
Kik godt på disse spillere – for snart forsvinder de fra deres æresplads på 1. sal i klubhuset og bliver erstattet af dette års mestre. For Svanholms 1. hold vandt det danske mesterskab i weekenden efter to sejre på dobbeltturen til Husum og Esbjerg, Det skete således at vi kan tåle at tabe årets sidste to kampe – mod KB i en flyttet kamp hjemme på lørdag – og mod Glostrup i en anden flyttet kamp i Glostrup d. 15. september.
]Vi skal måske – da I nu ikke skal se dem længere -nævne personerne på billedet: Stående fra venstre Martin Jørgensen, holdleder, Anders Leiberg, Thomas Nielsen, Shaun Gannon (australsk træner), Thomas Hansen, Glenn Larsen og Max Overgård. Knælende Mickey Lund, Zishan Shah, Thomas Vestergaard, Rohit Kanaiya, James Moniz og Bobby Chawla.
Det var i 2007, de vandt. Det var mesterskab nr. 24.
I år runder vi så det kvarte century i danske mesterskaber. De fire år, hvor vi har været i tørke, har DM-pokalen været “udlånt” til Glostrup og Herning.
Dette års mestre rummer kun 2-3 af spillerne på billedet, nemlig Zishan Shah, Bobby Chawla og lidt James Moniz, der har været med i
enkelte kampe, men her på det seneste har været ude p.g.a. børnefødsel – tillykke med det James.
I cricket er det sjældent, at der næsten fra grunden kan skabes et så dominerende mesterhold med så mange unge spillere, som tilfældet har været på så kort id.
Indrømmes skal det, at Zishan Shah med sit gærdespil og Bobby Chawla med sit anførerskab og sine legspinnere, der altid har skabt gennembruddet i vores modstanderes gærdesider, har været overordentlig vigtige elementer. Men til forskel fra 2007-mestrene, der indeholdt både stjerner og vandbærere, så er dette års mestre spillere, der alle i løbet af sæsonen, har bidraget afgørende. Det er umuligt at udpege bare en enkelt vandbærer.
I tidligere tider, da vi blev mestre, har der altid været frustrerede spillere, der aldrig kom til gærdet. Det har sjældent været tilfældet i år. Det er ikke mange kampe, hvor vi ikke har mistet samtlige gærder, når anføreren har udvist sin dygtighed med mønten og vundet lodtrækningen og gået til gærdet – eller når de andre har sendt os ind.
Man kan selvfølgelig tale om manglende stabilitet, at vi i så mange kampe, er blevet reddet af den lange ende af gærdeordenen. Man kan også sige, at holdet er i usædvanlig grad bredt og at spillerne har været i stand til at time deres halvleg, så vi har scoret hurtigt og taget chancer, men ikke flere end at vi har haft gærdespillere nok til at poste en ordentlig score.
Når fortællingen om dette års mesterskab skal skrives, vil det være en masse som om kampene på dobbeltturen, hvor katastrofen syntes nær, fordi de første forsvandt- dog sjældent Zishan – men hvor så de senere i gærdeordenen er kommet ind og reddet det hele. Her kan vi godt fremhæve den yngste Saad Ahmed, som ikke soler sig i nogen landsholdsplads, men som ikke desto mindre adskillige gange uberørt af situationens alvor har lavet 30 stykker oder so og vendt lykken. Også en spiller som Sair, der fra at være ikke noget indlysende talent som ungdomsspiller, med træning og vilje har gjort sig til landsholdes åbningskaster og et uhyre anvendeligt bat nede i ordenen, hvor han scorer sine point hurtigt.
Vi kan ikke overkomme at gennemgå alt, hvad der er sket, siden webmaster tog på ferie, men vi skal da have med, at 2. holdet har tabt til Ishøj og Kolding, men slået Odense takket være en solopræstation uden lige fra Mads Henriksen, der lavede omkring 75 not out. Andetholdet ligger midt i rækken med et par nemme modstandere til sidst.